b'\n_START_ARTICLE_\nJuan Rulfo\n_START_SECTION_\n\xc5\xbdivljenje\n_START_PARAGRAPH_\nPri \xc5\xa1estih letih mu je umrl o\xc4\x8de, \xc5\xa1tiri leta zatem pa \xc5\xa1e mati. Leta 1929 se je preselil k svoji babici v San Gabriel, pozneje je pristal v siroti\xc5\xa1nici v Guadalajari. Leta 1933 se je tam nameraval vpisati na univerzo, vendar se je odlo\xc4\x8dil za selitev v Ciudad de M\xc3\xa9xico. Tam je obiskoval Colegio de San Ildefonso in 1934 za\xc4\x8del pisati svoja prva dela ter sodelovati pri reviji Am\xc3\xa9rica._NEWLINE_Opravljal je razli\xc4\x8dne poklice, po 1946 pa se je posvetil tudi fotografiji. Leta 1947 se je poro\xc4\x8dil s Claro Angelino Aparicio Reyes, s katero je imel \xc5\xa1tiri otroke._NEWLINE_Leta 1956 je za svoj roman Pedro P\xc3\xa1ramo prejel nagrado Xavierja Villaurrutie, 1970 dr\xc5\xbeavno nagrado za literaturo, 1983 pa nagrado \xc5\xa0panije Pr\xc3\xadncipe de Asturias. Bil je \xc4\x8dlan mehi\xc5\xa1ke akademije za jezik, veliko je potoval in sodeloval na mednarodnih kongresih. Je najbolj bran mehi\xc5\xa1ki pisatelj tako doma kot v tujini.\n_START_SECTION_\nPedro P\xc3\xa1ramo\n_START_PARAGRAPH_\nTa kratek in pisateljev edini roman je iz\xc5\xa1el leta 1955. Do leta 1997 je bilo v Zdru\xc5\xbeenih dr\xc5\xbeavah Amerike prodanih ve\xc4\x8d kot milijon izvodov, v Mehiki in drugih \xc5\xa1pansko govore\xc4\x8dih dr\xc5\xbeavah pa je bil \xc5\xa1e ve\xc4\x8dkrat ponatisnjen. Iz\xc5\xa1el je kor druga knjiga Juana Rulfa, takoj za El llano en llamas. Pedro P\xc3\xa1ramo je imel velik vpliv na razvoj magi\xc4\x8dnega realizma, pripovedovalec je enkrat prvoosebni, drugi\xc4\x8d tretjeosebni. Carlos Fuentes je roman ozna\xc4\x8dil za vrh literature, napisane v kastilj\xc5\xa1\xc4\x8dini. Jorge Luis Borges pa Rulfov roman vidi kot najbolj\xc5\xa1i roman vseh \xc4\x8dasov. Preveden je bil v mnogo jezikov, po njem so posneli tudi ve\xc4\x8d filmov.'